b'\n_START_ARTICLE_\nDet rene land\n_START_PARAGRAPH_\nDet rene land (sanskrit: \xe0\xa4\xac\xe0\xa5\x81\xe0\xa4\xa6\xe0\xa5\x8d\xe0\xa4\xa7\xe0\xa4\x95\xe0\xa5\x8d\xe0\xa4\xb7\xe0\xa5\x87\xe0\xa4\xa4\xe0\xa5\x8d\xe0\xa4\xb0, buddhak\xe1\xb9\xa3etra; tibetansk: \xe0\xbd\xa6\xe0\xbd\x84\xe0\xbd\xa6\xe0\xbc\x8b\xe0\xbd\xa2\xe0\xbe\x92\xe0\xbe\xb1\xe0\xbd\xa6\xe0\xbc\x8b\xe0\xbd\x80\xe0\xbe\xb1\xe0\xbd\xb2\xe0\xbc\x8b\xe0\xbd\x9e\xe0\xbd\xb2\xe0\xbd\x84\xe0\xbc\x8b, sang-gy\xc3\xa4 kyi-zhing; tradisjonell kinesisk: \xe6\xb7\xa8\xe5\x9c\x9f; forenklet kinesisk: \xe5\x87\x80\xe5\x9c\x9f, j\xc3\xacngt\xc7\x94; koreansk: \xec\xa0\x95\xed\x86\xa0, jeongto; japansk: \xe6\xb5\x84\xe5\x9c\x9f, j\xc5\x8ddo; vietnamesisk: T\xe1\xbb\x8bnh \xc4\x90\xe1\xbb\x99) er if\xc3\xb8lge den buddhistiske retningen mah\xc4\x81y\xc4\x81na navnet p\xc3\xa5 et himmelsk eksistensplan eller det rene bosted til en buddha eller bodhisattva. Begrepet er sentralt innenfor \xc3\xb8stasiatisk buddhisme. I \xc2\xabde tre rene lands s\xc5\xabtraer\xc2\xbb og i det rene lands buddhisme i Kina, Korea, Japan og Vietnam er det rene land knyttet til Amit\xc4\x81bha eller \xc2\xabdet grensel\xc3\xb8se lysets buddha\xc2\xbb. Andre mah\xc4\x81y\xc4\x81nas\xc5\xabtraer omtaler rene land forbundet med blant annet bodhisattvaene Avalokite\xc5\x9bvara og Ma\xc3\xb1ju\xc5\x9br\xc4\xab. I Lotuss\xc5\xabtraen omtales de rene land til flere av Buddhas disipler, deriblant \xc5\x9a\xc4\x81riputra og Subh\xc5\xabti. Rene land er ogs\xc3\xa5 til stede i taoismen, innenfor l\xc3\xa6resystemet dzogchen (atiyoga) i tibetansk buddhisme og i den tibetanske sjamanistiske retningen b\xc3\xb8n.'